<classify> Kauli hiyo ya Mwambusi imekuja siku moja baada ya kuifunga Azam bao 1-0 katika mechi ya juzi kwenye uwanja wa Taifa Dar es Salaam na kubaki kileleni kwa tofauti ya pointi moja baada ya jana Simba kupoteza mechi yake dhidi ya Kagera Sugar kwa mabao 2-1 kwenye uwanja wa Kaitaba Bukoba.Akizungumza baada ya mechi ya juzi, Mwambusi alisema pamoja na kuandamwa na majeruhi wengi, lakini timu yake bado ipo kwenye nafasi nzuri ya kutetea ubingwa.Kwenye mbio za ubingwa bado tupo na pia tunajipanga kufanya vizuri kwenye michuano ya kimataifa ya Kombe la Shirikisho Afrika. Majeruhi wanazidi kuutumiza na hii inatokana na sisi kukosa muda wa kupumzika kwani tulitoka kwenye mashindano ya Afrika tukaingia kwenye Ligi Kuu na sasa bado tunacheza mashindano ya kimataifa pamoja na ligi lakini tutahakikisha tunafanya vizuri, alisema Mwambusi.Pia Mwambusi alisema katika mashindano ya kimataifa hawajafanya vizuri hivyo wanajiandaa kuhakikisha wanafanya vizuri ikiwa ni pamoja na kufanyia kazi makosa yaliyojitokeza kwenye mchezo dhidi ya Azam.Naye kocha msaidizi wa Azam FC, Idd Cheche alikiri kuwa nafasi ya ubingwa wa ligi kuu ni finyu kwa upande wao baada ya kupoteza mchezo huo.Timu ilikosa umakini kwenye umaliziaji na nafasi ya ubingwa hatuna hivyo tunatafuta kumaliza katika nafasi nzuri kwenye msimamo wa ligi katika msimu huu kwani tumeachwa kwa pointi nyingi na Simba na Yanga, alisema Cheche.Pia Cheche alikiri kukosekana kwa mshambuliaji wake John Bocco ni moja ya sababu ya kushindwa kufanya vizuri kwani washambuliaji wake walishindwa kufunga mabao licha ya kupata nafasi nyingi za wazi.Yanga imefikisha pointi 56 na Azam inashika nafasi ya tatu ikiwa na pointi 44 baada ya kucheza mechi 25, ikiwa imeachwa kwa pointi 12 na Yanga.  <topic>: MICHEZO 